
Балалар ауруларын біріктіріп жүргізу (бұдан әрі – БАБЖ)

	№
	Қадамдар
	Іс-әрекет алгоритмі және орындау критерийлері

	1
	Анамен/қамқоршымен байланыс орнату. Шағымдарды бағалау
	Амандасу, сенімді қарым-қатынас орнату. Баланың аты-жөнін және жасын сұрау. Негізгі шағымдарды анықтау: жөтел, тыныс алудың қиындауы, дене қызуының көтерілуі, диарея, тамақтану бұзылыстары, бөртпе, құлақтың немесе тамақтың ауыруы, терінің сарғаюы және т.б.

	2
	Жалпы қауіп белгілері бағалау (БАБЖ бойынша). Анамнез жинау
	Міндетті түрде нақтылау:
1. Бала сұйықтық іше ала ма немесе емшек еме ала ма?
2. Кез келген сұйықтықты/тамақты қабылдағаннан кейін құса ма?
3. Осы ауру кезінде құрысулар болды ма?
4. Бала летаргиялық жағдайда ма немесе ес-түссіз бе?
Аурудың негізгі сипатына сәйкес ауру және өмір анамнезін жинау.

	3
	Қарап-тексеруге келісім алу. Қолды өңдеу, қолғап кию
	Баланың анасынан қарап-тексеру жүргізуге келісім алу. Қолды гигиеналық тәсілмен өңдеу, бір реттік қолғап кию.

	4
	Жағдайын, өмірлік маңызды функцияларын және физикалық статусын бағалау
	Бағалау:
Ес жағдайы: AVPU шкаласы бойынша.
Тыныс алуы: 1 минут ішіндегі тыныс алу жиілігін есептеу (жасына сәйкес норма), кеуде қуысының тартылуын, астмоидты/стридорлы тыныс алуды анықтау.
Қанайналымы: жүрек соғу жиілігін, перифириялық және орталық артериялардағы пульсті бағалау. Балаларға арналған сәйкес өлшемдегі манжетаны пайдаланып, екі қолдағы және мүмкіндігінше аяқтардағы артериялық қысымды өлшеу.
Сусыздану дәрежесі: іш аймағындағы тері қатпарының жазылу реакциясын тексеру; балаға сұйықтық ұсыну; көздерінің шүңірейгенін бағалау.
Дене температурасын өлшеу (жасына сәйкес норма), қызбаның ұзақтығын анықтау. Желке бұлшықеттерінің регидтілігін бағалау.
Тері: терідегі өзгерістерді бағалау.
Тамақты, құлақты және көзді қарап-тексеру. Тамақтың гиперемиясын, бадамша бездердегі жабындыны тексеру; құлақтан бөлінді немесе қызару бар-жоғын анықтау; көздерді қызару немесе іріңді бөлінділердің болуына тексеру.

	5
	Бастапқы емдік іс-шаралар
	Науқасқа көлденең қалып беру. Таза ауаның (қажет болса, оттегінің) келуін қамтамасыз ету.

	6
	Прекордиальды аймақты зерттеу, жүрек пен өкпені аускультациялау
	Прекардиальды аймақты зерттеу жүргізу:
- пальпация (жүрек ұшы соққысын және оның орналасуын бағалау). Жүрек пен өкпені аускультациялау техникасы мен реттілігін сақтай отырып, аускультация жүргізу. Тыныс алуды бағалау.

	7
	Жағдайын жіктеу және диагноз қою
	Бағалау нәтижелеріне (қауіпті белгілер мен спецификалық симптомдардың болуына) сүйене отырып, жағдайдың ауырлық дәрежесін анықтау:
Жөтел/тыныс алудың қиындауы: ауыр пневмония (кеуде қуысының тартылуы/стридор бар), пневмония (тахипноэ/сальбутамол сынамасынан кейін астмоидты тыныстың болуы) немесе пневмония жоқ (жөтел/мұрыннан су ағу).
Диарея: сусыздану дәрежесін (ауыр, орташа, жоқ), нәжісте қанның болуын (дизентерия) және ұзақтығын (>14 күн-ұзаққа созылған диарея) бағалау.
Қызба: қызылша немесе менингит белгілерінің болуын бағалау.
Сарғаю (жаңа туған нәрестелер үшін): ауыр сарғаю (алақан мен табанның сарғаюы) немесе сарғаю.
Анемия және салмақ: ауыр анемия (алақанның бозаруы), салмақтың төмендігі (Z-score графигі бойынша).

	8
	Жүргізу тактикасын анықтау (Қайда бағыттау керек?)
	Басымдықты анықтау:
• Қызыл қатар: антибиотиктің алғашқы дозасын енгізгеннен немесе шұғыл көмек көрсеткеннен кейін шұғыл түрде ауруханаға жатқызу.
• Сары қатар: амбулаториялық жағдайыда емдеу, арнайы дәрілік препараттарды (антибиотиктер, ОРС, темір препараттары) тағайындау және анасына кеңес беру.
• Жасыл қатар: үй жағдайындағы күтім, тамақтану және сұйықтық қабылдау бойынша ұсынымдар.

	9
	Спецификалық ем (дәрі-дәрмектік көмек)
	Емдеуді классификацияға сәйкес тағайындау:
Жағдай / Классификация
Емдік іс-шаралар 

1. Жөтел және тыныс алудың қиындауы
А. СТРИДОР болғанда (тыныштық жағдайында дем алғанда пайда болатын шу): «Ауыр пневмония немесе өте ауыр ауру» ретінде жіктеледі.
• Антибиотиктің алғашқы дозасын беру (амоксициллин).
• Шұғыл ауруханаға жатқызу.
Б. АСТМОИДТЫ тыныс болғанда (ысқырықты дем шығару):
• Жылдам әсер ететін бронходилататорды (сальбутамол) беру: спейсер немесе небулайзер арқылы 2–3 доза. 20 минуттан кейін 3 ретке дейін қайталау.
• Егер ысқырықты тыныс жоғалса: сальбутамолды үй жағдайында әр 4–6 сағат сайын жалғастыру.
• Егер ысқырықты тыныс сақталса және кеуде қуысының тартылуы/тахипноэ болса: пневмония ретінде жіктеп, амоксициллин қосу.
В. ПНЕВМОНИЯ (тек тахипноэ болғанда):
• Амоксициллин: тәулігіне 40–50 мг/кг, 2 қабылдауға (таңертең және кешке) бөліп, 3–5 күн бойы беру.

2. Диарея және сусыздану (А, Б, В жоспарлары)
А ЖОСПАРЫ (сусыздану жоқ):
Үй жағдайында емдеу.
1. Сұйықтықты көбірек беру (ОРС, күріш қайнатпасы, сорпа).
ОРС мөлшері: 2 жасқа дейін-әр сұйық нәжістен кейін және аралықтарда 50–100 мл; 2 жастан жоғары-әр сұйық нәжістен кейін және аралықтарда 100–200 мл.
2. Мырыш препараттары: 6 айға дейін-10 мг; 6 айдан жоғары-20 мг, 10–14 күн бойы.
3.  Ана сүтімен/тамақпен қоректендіруді жалғастыру.
Б ЖОСПАРЫ (орташа сусыздану): емханада емдеу (4 сағат).
• ОРЕ көлемі: дене салмағы (кг) × 75 мл. 4 сағат ішінде ішкізу.
• 4 сағаттан кейін жағдайын бағалау: сусыздану белгілері жойылса-А жоспары; сақталса-Б жоспарын қайталау.
В ЖОСПАРЫ (ауыр сусыздану): шұғыл инфузиялық ем (Рингер лактаты/физиологиялық ерітінді).
• Жалпы көлемі-100 мл/кг. 12 айға дейінгі балалар: 1 сағат ішінде 30 мл/кг, кейін 5 сағат ішінде 70 мл/кг. 12 айдан асқан балалар: 30 минут ішінде 30 мл/кг, кейін 2,5 сағат ішінде 70 мл/кг.

3. Дизентерия (нәжісте қан болуы)
• Ципрофлоксацин: 15 мг/кг күніне 2 рет, 3 күн бойы. Бұл БАБЖ бойынша қанды нәжіспен жүретін бактериялық диареяны емдеудегі таңдаулы препарат.

4. Қызба және ҚЫЗЫЛША
Дене қызуы 38,5°С-тан жоғары болғанда қызуды түсіретін ем тағайындау:
• Парацетамол 10–15 мг/кг.
«Қызылша қазіргі уақытта немесе соңғы 3 ай ішінде болған» деп жіктелсе:
• А дәрумені: 2 доза беру (біріншісін-бірден, екіншісін-келесі күні).
• А дәруменінің дозасы: <6 ай-50 мың ХБ; 6–11 ай-100 мың ХБ; >12 ай-200 мың ХБ.
• Асқынулар болғанда (көз симптомдары): 1% тетрациклинді көз жақпамайын күніне 3 рет қолдану.

5. Анемия (алақанның бозаруы)
• Темір препараттары (темір сульфаты): тәулігіне дене салмағының 1 кг-на 3–6 мг элементтік темір есебінен.
• Күніне 1 рет 14 күн бойы беру. Содан кейін бақылау.

	10
	Мониторинг, кеңес беру және жүргізу тактикасы
	Жағдайын бақылау және оқыту:
• Анасына дәрілік препараттарды беру ережелерін және шұғыл түрде қайта жүгінуді қажет ететін белгілерді үйрету (бала сұйықтық іше алмайды, жағдайы нашарлады, қызбасы басылмайды).
• Қайта қаралу күнін белгілеу: 2 күннен кейін (пневмония, дизентерия), 5 күннен кейін (анемия, тамақтандыру мәселелері).
• Жағдайы нашарлаған немесе ем әсері болмаған жағдайда-ауруханаға жатқызу.


Дағдыны меңгеруге арналған материалдық техникалық база

«Балалар ауруларын біріктіріп жүргізу (бұдан әрі – БАБЖ)» дағдысы MedVision MIA жаңа туған нәрестелерге арналған педиатриялық симуляторы және К Плюс Педиатриялық виртуалды аускультациялық симуляторы арқылы пысықталады.

MedVision MIA баланың жағдайын кешенді бағалауға және практикалық дағдыларды пысықтауға арналған жоғары шынайылықтағы жаңа туған нәресте симуляторы. Оның көмегімен тыныс алуды, ЖСЖ ны, қарашықтардың жағдайын және неврологиялық реакцияларды бағалауға, жүректі, өкпені және асқазанды аускультациялауға, патологиялық тыныс және жүрек дыбыстарын анықтауға болады. Симулятор жөтелуді, жылауды, құрысуды, тыныс алудың өзгеруін және басқа да клиникалық белгілерді модельдейді, бұл БАБЖ сценарийлері аясында баланың әртүрлі жағдайларын имитациялауға мүмкіндік береді.

К Плюс Педиатриялық ең алдымен өкпені аускультациялау және тыныс алудың патологиялық түрлерін ажырату дағдыларын пысықтау үшін қолданылады. Виртуалды тренажер әртүрлі педиатриялық сценарийлерді талдауға, естілген дыбыстарды клиникалық көрініспен салыстыруға және диагностикалық шешімнің дұрыстығын бағалауға мүмкіндік береді.

Нақты жұмыс жүргізілетін құралдар:

MedVision MIA баланың жағдайын кешенді бағалау, физикалық тексеру, өмірлік маңызды функцияларды және клиникалық белгілерді бағалау үшін қолданылады.

К Плюс Педиатриялық өкпені аускультациялау және қалыпты әрі патологиялық тыныс шуларын ажырату үшін қолданылады.

Осылайша, жабдықтар БАБЖ алгоритмі бойынша дағдыны кезең кезеңімен пысықтауды қамтамасыз етеді:

баланы бағалау → қауіптілік белгілерін анықтау → физикалық тексеру → симптомдарды тану → жағдайын жіктеу → клиникалық шешім қабылдау.

